CELEX: 62014CN0503
Language: et
Date: 2014-11-11 00:00:00
Title: Kohtuasi C-503/14: 11. novembril 2014 esitatud hagi – Euroopa Komisjon versus Portugali Vabariik

19.1.2015   
            
            
               ET
            
            
               Euroopa Liidu Teataja
            
            
               C 16/20
            
         
      11. novembril 2014 esitatud hagi – Euroopa Komisjon versus Portugali Vabariik
      (Kohtuasi C-503/14)
      (2015/C 016/30)
      Kohtumenetluse keel: portugali
      
         Pooled
      
      
         Hageja: Euroopa Komisjon (esindajad: G. Braga da Cruz ja W. Roels)
      
         Kostja: Portugali Vabariik
      
         Hageja nõuded
      
      
                  —
               
               
                  Tuvastada, et Portugali Vabariik on rikkunud kohustusi, mis tulenevad ELTL artiklitest 21, 45 ja 49 ning EMP lepingu artiklitest 28 ja 31, kuna ta võttis vastu ja hoidis kehtivana õigusnormid, mis on sätestatud Còdigo do imposto sobre o rendimento das pessoas singulares’i (füüsiliste isikute tulumaksuseadus; edaspidi „CIRS”) artiklites 10 ja 38, mille kohaselt maksumaksja, kes i) vahetab aktsiaid ja muudab oma elukohaks välisriigi või ii) kannab aktsiate eest isiklikul pinnal teostatud tegevusega seonduvad varad ja kohustused üle mitteresidendist äriühingule, peab esimesel juhul kõnealuste tehingutega seoses hõlmama viimasel maksustamisaastal, mil maksumaksja oli endiselt residendist maksumaksja, maksustamata tulu, samas kui teisel juhul ei kohaldata tema suhtes nendest tehingutest tuleneva maksu edasilükkamist;
               
            
                  —
               
               
                  mõista kohtukulud välja Portugali Vabariigilt.
               
            
         Väited ja peamised argumendid
      
      
         Väited:
      
      
                  1.
               
               
                  Esiteks, vastavalt CIRS-i artikli 10 lõike 9 punktile a, juhul kui aktsionär ei ole enam Portugali resident, arvatakse aktsiate vahetamisest tekkinud kapitalitulu kalendriaastal, mil elukoht vahetus, maksustavata tulu hulka. Sama artikli kohaselt vastab kapitalitulu väärtus saadud aktsiate tegeliku väärtuse ja vanemate aktsiate väärtuse vahele nende omandamise hetkel. Kui aga aktsionäri elukoht on Portugalis, on saadud aktsiate väärtus sama, mis ülekantud aktsiatel, vaatamata ülekantud aktsiate eest tasutud rahaliste summade maksustamisele. See tähendab, et kui maksumaksja jääb Portugali residendiks, toob aktsiavahetus kaasa tekkinud kapitalitulu kohese maksustamise üksnes siis, kui tehakse täiendav rahaline makse. Kui sellist makset ei tehta, kohaldatakse kapitalitulu maksu alles siis, kui saadud aktsiad lõplikult võõrandatakse. CIRS-i artikli 10 lõike 10 kohaselt kehtib sama maksustamiskord aktsiate jagamisel ettevõtjate ühinemise või jagunemise korral, mille suhtes kohaldatakse Còdigo do imposto sobre o rendimento das pessoas colectivas’i (ettevõtte tulumaksu seadus) artiklit 74.
               
            
                  2.
               
               
                  Teiseks, vastavalt CIRS-i artikli 38 lõike 1 punktile a, ei kuulu füüsilise isiku poolt aktsiate eest teostatud majandus- või kutsetegevusega seotud varade ja kohustuste ettevõttele ülekandmine ülekandmise hetkel maksustamisele juhul, kui lisaks muudele tingimustele juriidiline isik, kellele varad ja kohustused üle kantakse, või tema juhatus asub Portugalis. Sel juhul toimub maksustamine alles siis, kui juriidiline isik, kes sellised varad ja kohustused sai, on need võõrandanud. Selline maksustamise edasilükkamine ei kuulu samas kohaldamisele, kui juriidiline isik, kes sellised varad ja kohustused sai, või tema juhatus asub väljaspool Portugali. Sel juhul maksustatakse kapitalitulu viivitamatult.
               
            
         Peamised argumendid:
      
      
                  1.
               
               
                  Esimeses väites leiab komisjon, et selline maksustamine karistab neid, kes otsustavad lahkuda Portugali territooriumilt, koheldes selliseid isikuid erinevalt neist, kes jäävad riiki. Komisjon on seisukohal, et maksustamise edasilükkamine aktsiate vahetamisel tekkinud kasumi korral ei peaks olema võimalik üksnes juhtudel, kus maksumaksja jääb elama Portugali territooriumile, samas kui seda ei võimaldata maksumaksjatele, kes asuvad elama teise Euroopa Liidu või EMP liikmesriiki. Seetõttu on CIRS-i artikliga 10 kehtestatud erinev kohtlemine vastuolus ELTL artiklitega 21, 45 ja 49 ning EMP lepingu artiklitega 28 ja 21. Lisaks sellele peaks ootel olevast tulust tuleneva maksukrediidi kaitse olema tagatud vastavalt Euroopa Kohtu praktikas kehtestatud proportsionaalsuse põhimõttele. Käesolevas asjas leiab komisjon, et Portugali õigusnormid lähevad kaugemale sellest, mis on vajalik, et saavutada tõhusa maksukorra tagamise eesmärke, ja et Portugali õigusnormid peaks rakendama ühesugust reeglit, sõltumata sellest, kas füüsilise isiku elukoht säilib Portugali territooriumil või mitte.
               
            
                  2.
               
               
                  Teises väites märgib komisjon, et CIRS-i artikliga 38 antud eelis ei peaks ELTL artikli 49 ja EMP lepingu artikli 31 valguses olema kohaldatav üksnes juhtudel, kus vara saav ettevõtja või tema juhatus asub Portugalis. Komisjon on seisukohal, et Portugali õigusnormid peaks rakendama ühesugust reeglit, sõltumata sellest, kas vara saav ettevõtja või tema juhatus asub Portugali territooriumil või mujal. Tuginedes samadele põhjendustele, mis on toodud esimeses väites, leiab komisjon, et CIRS-i artikkel 38 läheb kaugemale sellest, mis on vajalik, et saavutada tõhusa maksukorra tagamise eesmärk. Ta on seisukohal, et maksumaksjaid, kes teostavad oma asutamisvabadust, kandes varad ja kohustused riigist välja aktsiate eest mitteresidendist ettevõtjas, ei tohi maksustada ajaliselt varem kui maksumaksjaid, kes teevad selliseid tehinguid Portugalis asuva ettevõtjaga.